1. ปัจจัยความเสี่ยง

1.  ความเสี่ยงจากการพึ่งพาลูกค้ารายใหญ่

ในระยะแรกของการเริ่มดำเนินการผลิตใหม่
บริษัทอาจจะต้องพึ่งพาลูกค้ารายใหญ่เพื่อให้การเริ่มการผลิตมีปริมาณการผลิตจำนวนมากอย่างต่อเนื่อง
ปัจจุบันบริษัทมีลูกค้าที่มีปริมาณการซื้อขายเกินกว่าร้อยละ 30
ของมูลค่าการขายรวมในแต่ละไตรมาสประมาณ 8 ราย
ซึ่งอาจทำให้บริษัทมีความเสี่ยงไม่สามารถผลิตและจำหน่ายสินค้าได้
หากมีเหตุที่ทำให้การสั่งซื้อจากลูกค้ารายใหญ่นั้นสิ้นสุดลง

อย่างไรก็ตาม
บริษัทมีความยืดหยุ่นในการพึ่งพาลูกค้ารายใหญ่เนื่องจากลักษณะตลาดกลุ่มเป้าหมายมีความหลากหลาย
อาทิเช่น ศูนย์บริการตัดเหล็ก ผู้ผลิตท่อ ผู้ใช้เหล็กรูปพรรณ หรือแม้กระทั่งผู้ผลิตเหล็กแผ่นรีดเย็น
ซึ่งใช้เหล็กแผ่นรีดร้อนเป็นวัตถุดิบ็น และเมื่อบริษัทมีการผลิตและจำหน่ายผลิตภัณฑ์อย่างต่อเนื่องแล้ว
บริษัทก็จะสามารถขยายฐานลูกค้าออกไปสู่ผู้ใช้ผลิตภัณฑ์เหล่านี้ในอุตสาหกรรมเครื่องใช้ไฟฟ้า
อุตสาหกรรมรถจักรยานยนต์และรถยนต์
รวมถึงเพิ่มการส่งออกสินค้าเพื่อขยายฐานลูกค้าของบริษัทในต่างประเทศ

2.  ความเสี่ยงจากวัฏจักรเศรษฐกิจ และฤดูกาล

ผลิตภัณฑ์เหล็กแผ่นรีดร้อนและเหล็กแผ่นเคลือบผิว
เป็นผลิตภัณฑ์พื้นฐานที่ถูกนำไปใช้ในอุตสาหกรรมต่อเนื่องหลายประเภท อาทิเช่น
อุตสาหกรรมเหล็กแผ่นขึ้นรูป อุตสาหกรรมท่อ งานวิศวกรรม เครื่องใช้ไฟฟ้า รถยนต์
และรถจักรยานยนต์
ซึ่งความต้องการสินค้าของอุตสาหกรรมเหล่านี้จะผันแปรไปตามวงจรทางเศรษฐกิจอย่างมาก
นอกจากนี้ ผลการดำเนินงานของบริษัทโดยเฉพาะจากผลิตภัณฑ์เหล็กแผ่นรีดร้อน
อาจจะผันแปรไปตามวงจรราคาเหล็กได้ด้วยเช่นกัน
ในช่วงที่ผ่านมาระดับราคาของผลิตภัณฑ์เหล็กแผ่นรีดร้อนมีความผันผวนมาก
โดยมีการเปลี่ยนแปลงจากราคา 165 เหรียญสหรัฐต่อตันในปี 2542 เป็น 320
เหรียญสหรัฐต่อตันในเดือนมีนาคม 2545 และระดับราคาปัจจุบันอยู่ที่ประมาณ 520-580
เหรียญสหรัฐต่อตัน

  []

  ที่มา: สถาบันเหล็กและเหล็กกล้าแห่งประเทศไทย

บริษัทได้ตระหนักถึงความเสี่ยงจากผลกระทบของวงจรธุรกิจ
โดยเฉพาะอย่างยิ่งในส่วนของผลิตภัณฑ์พื้นฐานซึ่งได้แก่ ผลิตภัณฑ์เหล็กแผ่นรีดร้อนชนิดม้วน
ซึ่งบริษัทได้วางแผนงานในการกลับมาดำเนินการผลิตใหม่
โดยพยายามลดความเสี่ยงจากปัจจัยดังกล่าว ด้วยการผลิตและจำหน่ายสินค้าที่มีมูลค่าเพิ่มในอนาคต

3.  ความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ

บริษัทมีความเสี่ยงอันเนื่องมาจากการเปลี่ยนแปลงของอัตราแลกเปลี่ยนใน 2 กรณีหลัก คือ

(1) ภาระหนี้สินภายใต้แผนฟื้นฟูกิจการที่เป็นเงินตราต่างประเทศ

  ณ วันที่ 31 ธันวาคม 2547 บริษัทมีหนี้สินภายใต้แผนฟื้นฟูกิจการในส่วนของเงินกู้
  ดอกเบี้ยค้างชำระเดิมและดอกเบี้ยค้างจ่ายที่เป็นสกุลเงินต่างประเทศจำนวนประมาณ 129
  ล้านเหรียญสหรัฐ

(2) การนำเข้าวัตถุดิบและการส่งออกสินค้าเป็นเงินตราต่างประเทศ

  ในการดำเนินการผลิต บริษัทจะต้องพึ่งพาวัตถุดิบและวัสดุสิ้นเปลืองต่าง ๆ จากการนำเข้า
  ซึ่งจะมีสัดส่วนเป็นประมาณร้อยละ 75 ของต้นทุนการผลิตทั้งหมด
  ขณะที่ในระหว่างปีบริษัทมีการส่งออกสินค้าไปขายยังต่างประเทศจำนวน 4,069 ล้านบาท
  ส่งผลให้บริษัทมีความเสี่ยงต่อการเปลี่ยนแปลงของอัตราแลกเปลี่ยน
  และจะต้องรับรู้ผลขาดทุนหรือกำไรที่ยังไม่เกิดขึ้นจากอัตราแลกเปลี่ยน
  อย่างไรก็ตามบริษัทได้พิจารณาให้มีมาตรการทางการเงินเช่น
  การซื้อขายอัตราแลกเปลี่ยนล่วงหน้า เพื่อป้องกันความเสี่ยงดังกล่าวแล้ว

1.  ความเสี่ยงเกี่ยวกับความผันผวนของกระแสเงินสด

  บริษัทเริ่มดำเนินการผลิตตามปกติในระหว่างปีและประสบความสำเร็จอย่างต่อเนื่องในการเพิ่มปริมาณการผลิต
  ซึ่งทำให้บริษัทมีรายได้จากการขายสินค้าและมีกำไรสุทธิประจำปี 2547
  อย่างไรก็ตามการเริ่มดำเนินการผลิตและการเพิ่มปริมาณการผลิตจำเป็นต้องใช้ทุนหมุนเวียนที่เพียงพอ
  นอกจากนั้นบริษัทยังคงอยู่ระหว่างการปฏิบัติตามเงื่อนไขต่างๆของสัญญาปรับโครงสร้างหนี้และจำเป็นต้องมีกระแสเงินสดจากการดำเนินงานที่เพียงพอต่อความต้องการทุนหมุนเวียนและหนี้สินตามสัญญาดังกล่าว
  เพื่อเป็นการลดความเสี่ยงที่อาจเกิดขึ้น
  บริษัทได้รับวงเงินสำหรับทุนหมุนเวียนจากสถาบันการเงินบางแห่งประกอบกับประมาณการกระแสเงินสดชี้ให้เห็นว่าบริษัทมีทุนที่เพียงพอและมีความพร้อมสำหรับความต้องการทุนหมุนเวียนและชำระหนี้สินภายใต้สัญญาปรับโครงสร้างหนี้

2.  ผลกระทบจากการทุ่มตลาด และนโยบายของรัฐในการตอบโต้การทุ่มตลาด

ราคาผลิตภัณฑ์เหล็กอาจจะมีความบิดเบือนอย่างมาก ซึ่งเป็นผลมาจากการทุ่มตลาดในประเทศไทย
โดยผู้ผลิตจากกลุ่มประเทศอดีตสหภาพโซเวียต (CIS) และผู้ผลิตรายอื่น ๆ ส่งผลให้ราคาลดต่ำลง
ทำให้ผู้ผลิตภายในประเทศไม่สามารถแข่งขันทางด้านราคาได้
ทำให้รัฐบาลออกมาตรการคุ้มครองผู้ผลิตในประเทศ
และจากมาตรการตอบโต้การทุ่มตลาดของกรมการค้าต่างประเทศโดยการกำหนดอากรตอบโต้การทุ่มตลาด
ส่งผลให้ราคาเพิ่มสูงขึ้น

มาตรการป้องกันการทุ่มตลาดที่ใช้บังคับอยู่ในปัจจุบันมุ่งเน้นไปที่ผลิตภัณฑ์เหล็กแผ่นรีดร้อน มีอายุ 5 ปี
สิ้นสุด ณ วันที่ 22 พฤษภาคม 2551

จากการที่รัฐบาลมีนโยบายคุ้มครองผู้ผลิตผลิตภัณฑ์เหล็กภายในประเทศเพื่อป้องกันการแข่งขันอันไม่เป็นธรรม
จะช่วยให้ความผันผวนของราคาอันเนื่องมาจากปัจจัยภายนอกลดลงอย่างมีนัยสำคัญ
หากนโยบายคุ้มครองดังกล่าวถูกยกเลิกหรือหมดอายุลง
ผู้ผลิตในประเทศอาจจะเผชิญความเสี่ยงจากการทุ่มตลาดต่อไป

  อย่างไรก็ตาม ก่อนสิ้นสุดระยะเวลาประกาศใช้มาตรการตอบโต้การทุ่มตลาดระยะเวลา 5 ปี
  รัฐบาลจะต้องจัดให้มีการประชุมร่วมกับผู้ผลิตภายในประเทศ
  เพื่อฟังข้อคิดเห็นของผู้ประกอบการว่ายังคงมีการทุ่มตลาดในประเทศไทยอีกหรือไม่
  ซึ่งในการแสดงความคิดเห็นนี้ผู้ประกอบการสามารถเสนอให้ขยายระยะเวลาการคุ้มครองออกไปได้อีกหากยังมีความจำเป็น

3.  ความเสี่ยงเกี่ยวกับภาระหนี้สินที่อาจจะเกิดขึ้นในอนาคตเกี่ยวกับหนี้ที่ยังไม่ได้ข้อสรุป

  ปัจจุบันบริษัทยังมีข้อโต้แย้งกับเจ้าหนี้บางรายเรื่องมูลหนี้ที่เจ้าหนี้เหล่านั้นยื่นขอรับชำระ
  ซึ่งมีมูลค่าที่เจ้าหนี้ยื่นขอรับชำระหนี้รวม 434.99 ล้านบาท
  หากศาลหรือเจ้าหน้าที่พิทักษ์ทรัพย์มีคำตัดสินหรือคำสั่งให้บริษัทต้องรับผิดชอบหนี้ในทุกกรณีดังกล่าว
  ภาระหนี้สูงสุดที่จะเกิดขึ้นต่อบริษัทตามข้อกำหนดการชำระหนี้ตามแผนคิดเป็นเงินจำนวนประมาณ
  362.75 ล้านบาท หรือประมาณร้อยละ 1.10 ของสินทรัพย์รวม ณ วันที่ 31 ธันวาคม 2547

4.  ความเสี่ยงเกี่ยวกับการผลิตและจำหน่ายผลิตภัณฑ์เหล็กแผ่นล้างกรดและเคลือบน้ำมัน
    และเหล็กแผ่นเคลือบสังกะสี

ในปีแรกของการดำเนินการผลิตใหม่
บริษัทจะผลิตสินค้าประเภทเหล็กแผ่นรีดร้อนเพื่อทดแทนการนำเข้าเป็นหลัก
และจะขยายสายการผลิตและการจำหน่ายไปสู่ผลิตภัณฑ์เหล็กแผ่นล้างกรดและเคลือบน้ำมันในปลายปี
2548 และเหล็กแผ่นเคลือบสังกะสีด้วยวิธีการจุ่มร้อนและอบร้อนในปี 2550

แต่เนื่องจากบริษัทยังไม่เคยมีประสบการณ์ในการผลิตและจำหน่ายสินค้าประเภทเหล็กแผ่นเคลือบทั้งสองประเภทมาก่อน
บริษัทอาจจะมีอุปสรรคทางการค้าภายในประเทศ ซึ่งมีผู้ผลิตจากประเทศญี่ปุ่นเป็นผู้ครองตลาดนี้อยู่
นอกจากนี้ บริษัทตระหนักดีถึงการแข่งขันทางด้านราคาทั้งตลาดในประเทศและต่างประเทศ
อย่างไรก็ดี
บริษัทมีแผนที่จะดำเนินการศึกษาตลาดเพื่อจะเป็นผู้ผลิตที่สามารถแข่งขันได้ในตลาดทั้งในและต่างประเทศ
ทั้งในส่วนของสินค้าเหล็กแผ่นรีดร้อนมาตรฐานและสินค้าเหล็กแผ่นเคลือบผิว